**РАБОТНИК ЗАГИВА ПРИ ДЕМОНТАЖ НА ГУМА**

**I. Обстоятелства**

В деня на инцидента двама работници са изпратени от управителя на дружеството, на сечище в гора със задача да тестват в реални условия новозакупен специален автомобил с монтиран на него кран. След прибирането им в базата е взето решение да бъдат сменени високопроходимите гуми на автомобила с други с по-малък грайфер. Демонтажът на гумите е следвало да се извърши от пострадалото лице, изпълняващо задълженията на „автомонтьор”. Той започва работа по демонтажа на задна лява гума (със сборна джанта), като използва пневматичен винтоверт за отвинтване на болтовете, придържащи джантата към главината. При развиване на големите болтове, от налягането в гумата се получава силен откат, при който работникът с голяма сила е отхвърлен в намиращата се зад него стена. От силния удар работникът получава множество фрактури по главата, които довеждат до летален край. Пострадалият при инцидента е починал на път за болничното заведение.

**II. Причини за злополуката, нарушени нормативните актове и лица допуснали нарушения:**

1. В нарушение на специфичните изисквания за осигуряване на ЗБУТ при техническото обслужване и ремонти на автомобили, работодателят е допуснал демонтирането на сборна джанта на специален автомобил преди изравняване налягането на вътрешната гума с атмосферното налягане, в нарушение на т.10 - 10.2 от Приложение 2 към чл.1, ал.2 от Наредба №12/ 27.12.2004г. за осигуряване на ЗБУТ при работа с автомобили (обн. ДВ бр.6/2005г.).

2. В изготвената оценка на риска за здравето и безопасността на работниците в дружеството не са включени данни за рисковете при извършване на дейностите по техническата поддръжка и ремонти на автомобилите в дружеството. Установено е, че не е оценен рискът при дейностите, свързани с организацията на труда, работните процеси, работно оборудване и другите странични фактори, които могат да породят риск при изпълнение на длъжността „автомонтьор” в нарушение на чл.16, ал.1 от ЗЗБУТ, обн.ДВ бр.124/1997г., посл. изм. и доп. ДВ. бр.79 от 13 Октомври 2015г., във връзка с чл. 3, т. 1, т. 2, т. 5 и т. 7 и чл.12 от Наредба №5 от 11.05.1999 г. за реда и периодичността на извършване на оценка на риска /ДВ бр.47 от 1999 г./.

3. В утвърдената инструкция за безопасна работа при монтаж, демонтаж и напомпване на гуми на МПС липсва абсолютна забрана за извършване на демонтаж на сборна джанта от автомобил преди да е изравнено налягането на вътрешната гума с атмосферното, не са описани всички изисквания при демонтиране и монтиране на сборни джанти с информация за възможните предвидими ненормални ситуации, извлечени от опита при извършване на демонтаж/монтаж на джантите на автомобилите в дружеството, в нарушение на чл.166, ал.3 от Наредба №7/23.09.99г. за минималните изисквания за осигуряване на здравословни и безопасни условия на труд, обн. ДВ, бр.88 от 1999 г., посл. изм. и доп. ДВ. бр.24 от 12 Март 2013г.

4. Работодателят не поддържа техническо досие на използвания автокран - специален автомобил, което да съдържа паспорт на съоръжението; разрешението за въвеждане в експлоатация от органите на ИДТН; актове за освидетелстване, както и всички документи, отразяващи периодични проверки и изпитвания при експлоатационни условия на съоръжения с повишена опасност (СПО) от компетентната институция, както и документи за извършени ремонти, съгласно чл.10 от Наредба №7/23.09.99г. за минималните изисквания за осигуряване на здравословни и безопасни условия на труд, обн. ДВ, бр.88 от 1999 г., посл. изм. и доп. ДВ. бр.24 от 12 Март 2013г.

По време на проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя за констатираното в т. 1 нарушение.